Ananda Acharya
Store norske leksikon,Religion og filosofi,Religioner og livssyn,Hinduisme
Ananda Acharya var en indisk filosof, dikter og guru, og tilhenger av det indiske tankesystemet vedanta. Acharya regnes for å være den første indiske hinduen som bosatte seg i Norge. Her fremmet han hinduistisk litteratur, filosofi og religion.
Bakgrunn Acharyas opprinnelige navn var Surendra Nath Baral. Han ble samnyasin, det vil si en livslang asket, tidlig i ungdommen under guru Swami Sivanarayana Paramahamsa (cirka 1840–1909) fra Benares som var aktiv i Bengal. Paramahamsa var mot tilbedelse av guddommer i templer og forkynte at gud manifesterer seg spesielt som lys, at menneskeheten burde ha et felles språk og at det beste fra menneskehetens samlede hellige skrifter burde samles og oversettes til dette språket slik at menneskeheten kunne utvikle et fredelig fellesskap.Ananda Acharya ble oppfordret av sin guru til å studere ved universitetet i Kolkata. Acharya underviste deretter i filosofi ved Maharajas College i Bardhaman, men oppgav sin akademiske karriere for å fortsette som yogi. I Norge Acharya dro til Europa i 1912 for å forkynne hinduismens filosofi. Han kom til Norge for første gang i 1914 og bodde i landet fra 1917 til sin død i 1945, det meste av tiden på Tronsvangen i Østerdalen. Han foreleste i 1915 over indisk filosofi i Oslo. En som ble imponert over det han hørte, var den velstående norske ingeniøren Einar Beer (1887–1982). Han ble Acharyas disippel og kjøpte et ashram, et bosted for yogier, til ham på Tronsvangen. I tillegg til Acharya og Beer bodde to engelske, kvinnelige disipler, som Ananda Acharya hadde fått i England, i ashramet, Miss Amy L.Edwards som døde 1947, og Sister Samvida som døde i 1954.Acharya utgav en rekke bøker om filosofiske emner, dikt (samlingen Snøfuglar i 1919, oversatt til norsk av Arne Garborg) og oversettelser fra sanskrit. Hans gjenfortelling av det indiske eposet Ramayana danner grunnlaget for Rama-kvædet, på norsk ved Arne Garborg, utgitt i 1924. Acharya forkynte at gud er i naturen og i menneskets indre, og at målet for tilværelsen er fred.Ananda Acharya døde i 1945 og er gravlagt på Tronfjell i Hedmark. Etter Einar Beers død har Bjørn Pettersen tatt vare på arven fra Ananda Acharya og lagt planer for en institusjon for fredsstudier på Tronfjell. Sri Ananda fikk en datter ved navn Agnes-Cecilie Selboe (født i 1924 eller 1925). Les mer i Store norske leksikon Vedanta Hinduistiske filosofiskoler Hinduisme Arne Garborg Eksterne lenker Swami Sri Ananda Acharya Stiftelse